પુરુષપ્રધાન સમાજ વગેરે કારણો આ વિષયમાં એટલાં અસરકારક નથી. સૌથી મહત્ત્વનું કારણ છે જાહેરાતો વત્તા બજાર. વિશ્વમાં લિપસ્ટિક, આઇલાઇનર કે સોપ, શેમ્પૂ- કોસ્મેટિકનો ધંધો અબજો ડૉલરનો છે. અંતઃવસ્ત્રોની જાહેરાતમાં કંપની સામાન્ય, ગર્ભવાન ‘ને બેડોળ – તમામ પ્રકારની સ્ત્રીઓ ‘ફીચર’ કરે છે. ઝવેરાતની કે ચાની જાહેરાતમાં સ્લિમ એન્ડ ટ્રિમ સ્ત્રી હોય છે. પોતાના દીકરાના ગંદા કપડાં ધોતી કે પોતાની જોબ માટેના ઇન્ટરવ્યૂમાં જતી સ્ત્રીનો દેખાવ કેવો ‘નોર્મલ’ બતાવવામાં આવે છે? અરે, સમાચાર રજૂ કરનાર હોનહાર પત્રકાર હોય કે કોઈ નેતા, આપણે ત્યાં સ્ત્રીનું શરીર ઍથ્લિટિક ત્યારે જ હોય જ્યારે તે પેશા કે પેશનથી ઍથ્લિટ હોય કે લાચારીથી મજૂર હોય.